Til daglig er Esben Kellemann elev hos indretningssnedkeriet Brdr. Poulsen i Pandrup. Han er så god til det, at han har kvalificeret sig til DM i Skills, som løber af stablen 26.-28. januar i Gigantium. - Det er jeg meget spændt på. Jeg ved jo at mine modstandere er meget dygtige, lyder det fra Esben Kellemann, mens han arbejder ved bordsaven. - Jeg håber, jeg kan hamle op med dem. Han er uddannet møbelsnedker om et halvt år og er meget glad for at bruge sine hænder. - Jeg gennemførte gymnasiet, men det sugede godt nok noget kraft ud af mig, at sidde ned hele dagen. Der har jeg lært, at jeg kan bedre lide at skabe noget, siger Esben Kellemann. Hans mester er godt tilfreds med sin lærling, der nu skal vise, at han er blandt Danmarks bedste. - Han er god til finesserne og tager gerne en udfordring op, siger indehaver Kasper Høgenhauge fra Brdr. Poulsen. Spørgsmålet  er nu om udfordringen  katser en sejr af sig. - Med de modstandere, så tør jeg ikke håbe på førstepladsen,  lyder det fra det nordjyske håb. Du kan følge Esben og de andre deltagere til DM i Skills, når vi sender direkte fra Gigantium den 28. januar mellem klokken 10 og 12. Det hele foregår på Salto.
Møbelsnedkerelev Esben Kellemann har målebåndet klar til Danmarksmesterskabet for Lærlinge. Han tør dog ikke håbe på guld.